Herstrukturering van polisie moet dienslewering verbeter(Argieffoto: SA Polisie) Die polisie het begin met ŉ herstruktureringsproses om die getal offisiere op topvlak te verminder en meer senior beamptes op plaaslike vlak te ontplooi. Volgens die polisie word die herstrukturering aangepak om dienslewering te verbeter, senior beamptes beter te gebruik, ŉ kostedoeltreffende struktuur te verseker wat ook die sleutelfunksies van die polisie ondersteun, en vaardige lede op meer plekke in te span. Die polisie en die vakbond Popcru het reeds ŉ ooreenkoms aangegaan oor hoe die proses sal verloop. Die herstrukturering moet ook help om die polisie se vergoedingsbegroting te sny deur hulpbronne te herlei en polisiëring op grondvlak te versterk. Die inwerkingstelling van die herstruktureringsplan het reeds gelei tot die vermindering van die polisiestruktuur van vier adjunk- nasionale kommissarisse na drie, asook die vermindering van afdelings van 13 na tien. Die proses word geleidelik gedoen en begin by die polisie se hoofkantoor, waarna die verskillende afdelings, provinsies en distrikte tot by polisiestasies en spesialiseenhede volg. In ŉ poging om die salarisrekening verder te verminder het die polisie reeds begin om vroeë aftredepakkette aan lede ouer as 55 aan te bied. Daar is ook planne om die uitwerking hiervan op ander werkers en die werksomgewing te verminder. Verskillende komitees is aangestel om te besluit waar polisiebeamptes binne die nuwe struktuur ontplooi gaan word. “Die proses gaan ook werk maak van die opdrag van die nasionale tesourie om die vergoedingsbegroting te sny. Die polisie, nes enige ander departement, het ŉ verpligting om gehoor te gee aan die opdrag wat onlangs gelei het in ŉ besnoeiing van R4,9 miljard vir die huidige boekjaar,” het genl. Khehla Sitole, polisiehoof, gesê. itole het gesê hoewel daar besnoei moet word, moet dit só gedoen word dat polisiëring nie in die gedrang gebring word nie. “Die omkeervisie bly dus ŉ riglyn vir die herstrukturering en rasionalisering vir die transformasie van die organisasie,” het hy gesê. Die herstruktureringsproses volg dieselfde plan as die distriksontwikkelingsmodel wat pres. Cyril Ramaphosa vroeër bekend gestel het. Die polisie sê in die proses om gehoor te gee hieraan, herlei hy meer hulpbronne om misdaad meer doeltreffend te bekamp en dienslewering op plaaslike vlak te verbeter.